Iowa i New Hampshire - odskočne daske za kandidate - 2004-01-07
Američki predsjednički izbori su u novembru, ali će proces za izbor demokratskog kandidata koji će se suprotstaviti predsjedniku Bushu
Devet je kandidata za demokratsku predsjedničku nominaciju. Svi se oni natječu za nominaciju svoje stranke i šansu da se suprotstave predsjedniku Bushu u novembarskim izborima. Još uvijek nema osobe s jasnim vođstvom. Profesor Allan Lichtman, stručnjak za američku politiku, kaže da će se to promijeniti na stranačkom okupljanju 19 januara i preliminarnim izborima u New Hamshireu sedmicu dana kasnije. Lichtman: Iowa i New Hamshire su od ključne važnosti za kandidate. Oni su tradicionalno prvi natječaji za izbor kandidata. Oni nisu države koje predstavljaju čitavu zemlju, na primjer, oni ne odražavaju bogatu demografsku različitost Amerike. Tu je devet demokratskih kandidata i Iowa i New Hampshire će najvjerovatnije smanjiti taj broj i izdvojiti onoga s najvećim šansama, ukoliko jedan od kandidata pobijedi u obje ove države. U Iowi, demokrati vode okupljanja. Stranački lideri pozivaju ljude na manja okupljanja kako bi izrazili ili jasno ispoljili svoju opredjeljenost između različitih kandidata. U New Hampshireu glasači daju glasove u tradicionalnim preliminarnim izborima. Odziv je obično veći jer je i demokratama i nezavisnim dozvoljeno da daju svoje glasove. U obje savezne države kandidati provode veliki dio vremena dajući govore u okviru svojih kampanja, rukujući se i ćaskajući s masom ljudi. Politički analitičar Stuart Rothenberg kaže da je ova vrsta kampanje ključna za pobjedu na izborima. Rothenberg: Želite identificirati ljude koji će glasati u preliminarnim izborima. Zato idete i njima se prodajete na osnovu vašeg iskustva, stavova po različitim pitanjima, životnom stilu, i osobnoj istoriji, ili na osnovu poruke o tome o čemu se zapravo radi u kampanji. Pobjedom na preliminarnim izborima kao što su ovi u Iowi i New Hampshireu, i nešto kasnije u Južnoj Karolini, dobijate priznanje, medijsku pažnju, novac i kredibilitet kako bi ste pobijedili na kasnijim preliminarnim izborima koji se održavaju u većim saveznim državama s većim brojem delegata, kao što su Texas, New York, Kalifornija i Florida. Politički analitičari kažu da kandidati koji slabo prođu na ovim stranačkim okupljanjima i preliminarnim izborima teže privlače volontere za kampanje, donacije od ljudi i medijsku pažnju koja njihova imena drži na naslovnim stranicama. Ljudi u stranci se žele okupiti uz pobjednika i najbolja informacija o tome ko će biti pobjednik je zapravo dobar rezultat na ranim preliminarnim izborima, kaže Allan Lichtman. Mnogo diskusije u preliminarnom procesu su oko toga kako ste prošli. Stoga se kandidati koji slabo prođu stalno suočavaju s pitanjima ljudi zašto su tako slabo prošli i kako mogu pobijediti, dok oni koji dobro prođu govore o zahuktavanju i neminovnosti njihove nominacije. Stoga je zaista jako teško za kandidata koji gubi da nastavi privlačiti pažnju javnosti i da bude ozbiljno shvaćen, kaže Stuart Rothenberg i dodaje: Morate pobijediti na natječajima popularnosti u brojnim preliminarnim, kako bi ste okupili dovoljno delegata na nacionalnim konvencijama i kako bi ste bili nominirani. Posljednjih pola stoljeća obično u obje stranke nakon ovih individualnih izbora u saveznim državama, jedan od kandidata isplivava kao jasan izbor stranke koji na konvenciju ide s većinom glasova delegata, kaže Allan Lichtman. Mnogi politički analitičari kažu da bi do sredine marta demokrate trebale znati koji od njihovih kandidata zadobija najveću pažnju.